Gidrafa

Gidrafa vagy Pudmeric (1899-ig Pudmericz, szlovákul Budmerice, németül Pudmeritz) község  Szlovákiában, a Pozsonyi kerületben, a Bazini járásban.

Fekvése 
Nagyszombattól 14 km-re nyugatra, a Nagyszombati-dombságban, a Gidra-patak partján fekszik.

Nevének eredete 
Magyar nevét onnan kapta, hogy a Gidra-patak mellett fekszik.

Története 
A régészeti leletek tanúsága szerint területén már az újkőkorban laktak emberek.

A mai települést 1296-ban Pumurich néven említik először. Vöröskő várának uradalmához tartozott. A 16. századtól a Pálffy család birtoka. Lakói mezőgazdasággal, szőlőtermesztéssel, később halászattal, fuvarozással, fazekassággal és molnár mesterséggel foglalkoztak. A Rákóczi-szabadságharc idején uruk, gróf Pálffy János seregében a császáriak oldalán harcoltak. 1705. augusztus 11-én csata zajlott a határában, helyén száz évvel később emlékkeresztet állítottak.

Vályi András szerint "PUDMERICZ. Tót falu Pozsony Vármegyében, földes Ura Gróf Pálfy Uraság, lakosai katolikusok, fekszik Istvánfalvához nem meszsze, Fancsal nevű pusztája is van; nevezetesíti az 1705-dik esztendőbéli Rákótzyval esett ütközet; határjának középszerű mivóltához képest, második osztálybéli."

Fényes Elek szerint "Pudmericz, tót falu, egy kies völgyben, Poson vmegyében, Modorhoz 1 1/2 órányira. Számlál 1016 kath., 14 evang., 23 zsidó lak. Van itt kath. paroch. templom, több csinos urasági tiszti lakás, egy inscriptionalis curia, több vizimalom a Gidra patakján, egy fáczános kert, halastó, tehenészet stb. Szőlőhegye savanyu és kevés bort terem. Határa keletre meglehetős; de nyugotra felette kövecses, többnyire rétnek legelőnek használják; erdeje kevés. F. u. gr. Pálffy Rudolf örökösei. 1705-ben itt ütközet történt Rákóczy és a császáriak közt, az elsőbbnek veszteségével."

A trianoni békeszerződésig Pozsony vármegye Nagyszombati járásához tartozott.

Népessége
1910-ben 1806 lakosából 1610 szlovák, 113 magyar, 73 német és 10 egyéb nemzetiségű.

2011-ben 2230 lakosából 2154 szlovák.

Neves személyek 
 Itt született 1600-ban Tamási Mihály Jézus-társasági áldozópap és tanár. 
 Itt született 1915. február 8-án Rudolf Fabry szlovák költő, prózaíró, publicista és szürrealista grafikusművész.
 Itt szolgált káplánként Halász János pap.
 Itt szolgált Kubányi József római katolikus plébános.

Nevezetességei 

 A Gidrafai Pálffy-kastély (turisták által nem látogatható), romantikus stílusú. A Pálffy család építtette a 19. század végén. Szökőkutakkal és szobrokkal díszített szép angolpark övezi. 1989 óta a Szlovák Írószövetség alkotóházaként üzemel.
 A Szent Kereszt Felmagasztalása tiszteletére szentelt római katolikus temploma eredetileg gótikus stílusban épült, 1722-ben újjáépítették.
 A Hétfájdalmú Szűzanya kápolnát gróf Pálffy Rudolf építtette 1768-ban.
 Egykori malmai közül a Silnicky család malma áll szépen helyreállítva.
 A község közelében fekszik (tőle 2 km-re északnyugatra) a Gidrafai víztározó, mely a horgászok és a vízisportot kedvelők paradicsoma.

Jegyzetek

Irodalom 
Dvorská Plháková et al. 2019: Eneolitická priekopa z Budmeríc – poloha Sušička. Zborník SNM - Archeológia 29.
J. Vavák - P. Jelínek - L. Choma Soročinová - J. Hlavatá 2016: Výskum opevneného sídliska v Budmericiach (2010–2016). Historika 2/2016.
P. Jelínek - J. Vavák - J. Hlavatá: Systematický výskum opevnenej osady maďarovskej kultúry v Budmericiach (okr. Pezinok).
Urbánek 2010: Zo života obce Budmerice - pohľad do histórie.
Sisa József 2004: Kastélyépítészet és kastélykultúra Magyarországon a historizmus korában. Akadémiai doktori értekezés, Budapest.
Beata Egyházy-Jurovská 1980: Zaniknutý románsky kostol s cintorínom v Budmericiach, okr. Bratislava-vidiek. Zbor. SNM - História 20, 39-65.
Beata Egyházy-Jurovská 1976: Zisťovací archeologický výskum v Budmericiach, okr. Bratislava-vidiek. Zbor. SNM - História 16, 55-90.
Beata Egyházy-Jurovská 1975: Archeologický výskum v Budmericiach. Vlastivedný časopis XXIV, 89-90.

További információk 

 Hivatalos oldal
 Gidrafa Blog
 Gidrafa a bazini kistérség honlapján
 Községinfó
 Gidrafa Szlovákia térképén
 Tourist-channel.sk
 Gidrafa kastélya a Wikimapiában
 E-obce.sk

Gidrafa
Pozsony vármegye települései